
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 22 septembrie 2011               

Pl-x 514/2011                     


AVIZ
asupra propunerii legislative privind reglementarea unor măsuri fiscale în vederea sprijinirii mediului de afaceri

   În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind reglementarea unor măsuri fiscale în vederea sprijinirii mediului de afaceri, trimisă cu adresa nr. Pl.x 514 din 5 septembrie 2011 şi înregistrată cu nr. 31/843 din 14 septembrie 2011.
       Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
        Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 21 septembrie 2011.
       Propunerea legislativă are ca obiect de reglementare acordarea unor facilităţi fiscale pentru contribuabilii persoane juridice care nu înregistrează întârzieri la plata obligaţiilor către bugetul general consolidat, precum şi acordarea de înlesniri la plata pentru obligaţiile fiscale restante.
        Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 403 din 5 aprilie 2011 şi punctul de vedere al Guvernului, trimis cu adresa nr. 1132 din 13 mai 2011, prin care nu susţine adoptarea acestei iniţiative legislative.
         În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât nu sunt prevăzute sursele de acoperire a diminuării veniturilor bugetare, conform art. 15 (1) din Legea nr. 500/2002 privind finanţele publice, cu modificările şi completările ulterioare.
      În raport de obiectul şi conţinutul reglementării, propunerea legislativă face parte din categoria legilor ordinare. 
        PREŞEDINTE,                                                                SECRETAR,
         Daniel BUDA                                                        Gabriel ANDRONACHE
Consilier, Ciprian Bucur

